b'\n_START_ARTICLE_\nS\xc3\xa4link\xc3\xa4\xc3\xa4n kartano\n_START_PARAGRAPH_\nS\xc3\xa4link\xc3\xa4\xc3\xa4n kartano sijaitsee M\xc3\xa4nts\xc3\xa4l\xc3\xa4n S\xc3\xa4link\xc3\xa4\xc3\xa4n kyl\xc3\xa4ss\xc3\xa4 Kilpij\xc3\xa4rven rannalla. Kartanon historia alkaa vuodesta 1606, kun Ruotsin kuningas Kaarle IX lahjoitti ratsumestari Henrik Wreden leskelle Gertrud von Ungernille tiloja S\xc3\xa4link\xc3\xa4\xc3\xa4n alueelta. Henrik Wrede oli pelastanut Kaarle IX:n hengen 1605 Kirkholman taistelussa, jossa h\xc3\xa4n itse kaatui. Wrede-suku omisti S\xc3\xa4link\xc3\xa4\xc3\xa4n vuoteen 1730 saakka, jolloin kartano siirtyi avioliiton kautta de la Gardien suvulle._NEWLINE_Vuodesta 1805 kartano kuului Linnaisten kartanon omistaneelle Hans Henrik Stjernvallille, joka myi kartanon edelleen 1810 Henrik Johan Sohlbergille. Sohlberg rakennutti luultavasti 1830-luvulla kartanon nykyisen p\xc3\xa4\xc3\xa4rakennuksen. Kartano oli sitten eri omistajien hallussa. Emil Penzin omisti sen 1891\xe2\x80\x931903 ja Feodor Arsenjevits Terichoff 1903-1909. Terichoffin aikana kartanossa oli vuonna 1906 torpparilakko, joka johti useisiin torppareiden h\xc3\xa4\xc3\xa4t\xc3\xb6ihin. N\xc3\xa4m\xc3\xa4 h\xc3\xa4\xc3\xa4d\xc3\xb6t kumottiin kuitenkin syksyll\xc3\xa4 1909 hovioikeuden p\xc3\xa4\xc3\xa4t\xc3\xb6ksell\xc3\xa4. Terichoff myi kartanon puutavarayhti\xc3\xb6 Aug. Ekl\xc3\xb6fille._NEWLINE_S\xc3\xa4link\xc3\xa4\xc3\xa4n kartanoon kuului yli sata torppaa. Jo 1910-luvulla kymmenen torppaa myytiin itsen\xc3\xa4isiksi pientiloiksi ja vuonna 1914 valtio osti 44 tilaa tilattoman v\xc3\xa4est\xc3\xb6n lainarahaston varoilla. N\xc3\xa4m\xc3\xa4 tilat luovutettiin aluksi vuokratiloiksi, mutta vuonna 1927 vuokraajat saivat ostaa ne omakseen. Torppien itsen\xc3\xa4istymisen j\xc3\xa4lkeen kartanoon j\xc3\xa4i viel\xc3\xa4 2\xc2\xa0032 hehtaaria maata._NEWLINE_Vuoden 1940 pika-asutuslain ja vuoden 1945 maanhankintalain seurauksena l\xc3\xa4hes kaikki kartanon maat luovutettiin siirtov\xc3\xa4en ja rintamamiesten asuttamiseen. Kartanon p\xc3\xa4\xc3\xa4rakennus puistoineen siirtyi M\xc3\xa4nts\xc3\xa4l\xc3\xa4n kunnalle ja sinne sijoitettiin Karjalasta evakkoon joutunut Uudenkirkon lastenkoti, joka muutettiin vuonna 1946 M\xc3\xa4nts\xc3\xa4l\xc3\xa4n lastenkodiksi. Lastenkoti toimi kartanon tiloissa vuoteen 1976 saakka. Vuonna 1978 M\xc3\xa4nts\xc3\xa4l\xc3\xa4n kunta luovutti kartanon S\xc3\xa4link\xc3\xa4\xc3\xa4n kyl\xc3\xa4l\xc3\xa4isten perustaman S\xc3\xa4link\xc3\xa4\xc3\xa4n kartanoseura ry:n k\xc3\xa4ytt\xc3\xb6\xc3\xb6n 50 vuoden ajaksi yhden markan vuosivuokralla._NEWLINE_Kartanossa toimii nykyisin 150-paikkainen kartanoravintola ja siell\xc3\xa4 j\xc3\xa4rjestet\xc3\xa4\xc3\xa4n my\xc3\xb6s kokouksia ja juhlatilaisuuksia sek\xc3\xa4 erilaisia tapahtumia kuten jokasyksyiset Torpparihulinat-markkinat. Kartanon pihalla sijaitsee 1983 pystytetty torpparimuistomerkki, johon on koottu kivi\xc3\xa4 124 kartanon entisen kartanon torpan pihamailta.'